  Виталий Пронин Туэ ар сӥземын Можга ёросысь литературалы. Таӵе проектсэ 2-тӥ арзэ радъя Йӧскалык библиотека. Можга ёросысь Пазялын усьтӥськиз Можга ёрослэн литератураезлы сӥзем ар.Кылем арын шаерамы трос саклык висъямын вал Алнаш ёросысь литературалы, арбыт ортчылӥзы Алнаш палъёсысь авторъёслэн творческой ӝытъёссы, пӧртэм литературной ужрадъёс. Туэ нош зымом Можга ёрослэн литератураяз. Ужрадъёслы кутскон сӥё-дано сётӥзы 1-тӥ южтолэзе Пазял гуртын. Ужрад юнме та гуртын ӧз усьтӥськы. Татын данъясько ас пал гожъяськисьёсынызы - Лидия но Татьяна Черноваен, Анатолий Комаровен.Можга ёросысь кыӵе гуртэ гинэ эн кожы, калык одно ик кыӵе ке но гожъяськисеныз ушъяськоз. Татын вордӥськизы Трофим Архипов, Михаил Коновалов, Игнатий Гаврилов, Михаил Покчи-Петров, Анатолий Григорьев, Анатолий Леонтьев, егитъёсыз пӧлысь - Андрей Гоголев.Нош Пазялэ тросгес люкаськизы гуртъёсысь авторъёс. Можга палъёсысь писательёслэсь чуръёссэс лыдӟизы пӧртэм конкурсъёсын вормылэм вольыт лыдӟиськисьёс - Любовь Кремлёва, Лия Кремлёва, Лиза Антонова но мукетъёсыз. Быдэс ӝыт ӵоже кырӟаз Надежда Старкова. Игнатий Гаврилов. Кутэмын "Удмурт дунне" газетлэн архивысьтыз.- Ар ӵоже ёросамы пӧртэм ужрадъёс ортчылозы, - шуэ Можга ёросысь библиотекаослэн кивалтӥсьсы Светлана Сидорова. - Та дырлы поттӥмы «Пою о тебе, красавица Вала» книга - отчы пыризы ёросысьтымы гожъяськисьёслэн кылбуръёссы, прозаической произведениоссы, кырӟанъёссы ӟуч но удмурт кылъёсын. Пуштроссы пӧртэм: туж умойёсыз но, лябъёсыз но вань. Авторъёсмы нимысьтыз ды-шетскемын ӧвӧл ук, кызьы сюлэмзы шӧдэ, озьы ик гожъясько. Ӵемысь - инкуазь сярысь, Вало шурмес данъяса.Нош мар Можга ёросын ортчоз матысь дыре? Вуоно арняе, 27-тӥ южтолэзе, куноосты ӧтчало Сибые драматурглы Игнатий Гавриловлы сӥзем лыдӟонъёсы - та ужрад арлы быдэ ортчылэ. Кызьы вера Светлана Анатольевна, Сибыын туж узыр экспозицизы вань, со сӥземын татын вордскем писательёслы - Игнатий Гавриловлы, Анатолий Григорьевлы, Михаил Покчи-Петровлы.Сӥзьылозь кыстӥськоз Трофим Архиповлэн юбилеезлы сӥзем викторина, 26-тӥ июле писательлэн вордӥськем дырысеныз 110 ар тырме. Куарусёнэ викториналы йылпумъянъёс лэсьтэмын луозы, нош вормисьёсыз данъялозы писательлэн вордӥськем гуртаз - Выль Бияын. Татын писательлы пичи синпелет пуктэмын, со вӧзын ик ортчоз бадӟым ужрад.Можга ёросысь литературалы сӥзем ар туж шыпыт усьтӥськиз шуыса малпаны вазь на. Уго али бадӟым ужрадлы дасяське Йӧскалык библиотека. 30-тӥ южтолэзе Ижысь Эшъяськон юртын арез сӥё-дано усьтоз быдэс элькун. Нош со азьын ветлыны быгатӥськоды Йӧскалык библиотекалэн шаертодонъя ёзаз, отын али радъямын адӟытон - «Выль книгаос, выль нимъёс». Кылсярысь, тодматскоды Быдӟымсурдысь но Александровоысь (Трактор) удмурт кылъя но литературая дышетӥсьёслэн Л. Чукаревалэн «Улон гердъёс» но Р. Рыловалэн «Ог-огмылы пальпотом» кылбур бичетъёсынызы, Пычасысь историяя но англи кылъя дышетӥсьлэн Н. Емельяновлэн «Дано, дуно... нимъёс уно» книгаеныз, Можгалась Н. Байтеряков нимо библиотекаын ужась «Инвис» клублэн емышъёсыныз. Оглом вераса, усьтоды асьтэлы выль авторъёсты, выль инвисъёсты.Мария Векшина  